Document ID: 31999D0556

ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Ιουλίου 1999
για την τροποποίηση της απόφασης 95/473/ΕΚ για τον καθορισμό του καταλόγου των εγκεκριμένων εκμεταλλεύσεων ιχθυοκαλλιέργειας στη Γαλλία
[κοινοποιηθείσα υπό τον αριθμό Ε(1999) 2153]
(Κείμενο που παρουσιάζει ενδιαφέρον για τον ΕΟΧ)
(1999/556/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 6 παράγραφος 2,
Εκτιμώντας:
(1) ότι τα κράτη μέλη μπορούν να αποκτήσουν για τις εκμεταλλεύσεις ιχθυοκαλλιέργειας που βρίσκονται σε μη εγκεκριμένη ζώνη, όσον αφορά τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ), το καθεστώς εγκεκριμένης εκμετάλλευσης που είναι απαλλαγμένη από τις εν λόγω νόσους·
(2) ότι ο κατάλογος των εγκεκριμένων εκμεταλλεύσεων στη Γαλλία καθορίστηκε με την απόφαση 95/473/ΕΚ της Επιτροπής(3), όπως τροποποιήθηκε τελευταία από την απόφαση 97/227/ΕΚ(4)·
(3) ότι η Γαλλία υπέβαλε στην Επιτροπή για άλλες εκμεταλλεύσεις ιχθυοκαλλιέργειας τα δικαιολογητικά τα σχετικά με τη χορήγηση, όσον αφορά τη ΛΑΝ και την ΙΑΣ, του καθεστώτος εγκεκριμένης εκμετάλλευσης που βρίσκεται σε μια μη εγκεκριμένη ζώνη, καθώς και τις εθνικές διατάξεις που εγγυώνται την τήρηση των κανόνων σχετικά με τη διατήρηση της έγκρισης·
(4) ότι η Επιτροπή και τα κράτη μέλη προέβησαν στην εξέταση των δικαιολογητικών που υποβλήθηκαν από τη Γαλλία για τις εν λόγω εκμεταλλεύσεις·
(5) ότι από την εν λόγω εξέταση προκύπτει ότι ορισμένες εκμεταλλεύσεις ανταποκρίνονται στις απαιτήσεις που προβλέπονται στο άρθρο 6 της οδηγίας 91/67/ΕΟΚ· ότι ορισμένες εκμεταλλεύσεις δεν πληρούν αυτές τις απαιτήσεις, ιδίως όσον αφορά το πρόγραμμα δειγματοληψίας ή τις διατάξεις τις σχετικές με την υποδομή·
(6) ότι, ως εκ τούτου, οι εκμεταλλεύσεις που συμμορφώνονται με τις διατάξεις της οδηγίας 91/67/ΕΟΚ δύνανται να τύχουν του καθεστώτος της εγκεκριμένης εκμετάλλευσης σε μια μη εγκεκριμένη ζώνη·
(7) ότι πρέπει να προστεθούν αυτές οι εκμεταλλεύσεις στον κατάλογο των ήδη εγκεκριμένων εκμεταλλεύσεων·
(8) ότι τα μέτρα πού προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 95/473/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 20 Ιουλίου 1999.

Labels: 0
3
6
12
18